Vragmotor-aanvalle: Vervoernagmerrie dreig | Landbou
Die vrees vir aanvalle wat vervoermaatskappye tans bedreig, beloof niks goed nie.
Volgens mnr. Jaco Oosthuizen, uitvoerende hoof van die RSA Groep, het die aanvalle op vragmotors nog nie 'n wesenlike impak op die varsproduktemarkte gehad nie.
"Ons is egter bekommerd oor die onsekerheid wat dit skep. Produsente sal eerder 'n vervoerkontrakteur betaal as om hul eie vragmotors te gebruik om hul produkte van die plaas tot by die mark te vervoer. Dit kan meebring dat vervoerkoste verhoog. Groothandelkopers op die mark wat produkte uitvoer, raak ook senuweeagtig, want hul produkte moet vervoer word. Die kettingwinkels loop net so groot risiko. Daar is baie onsekerheid oor veiligheid en dit is ongesond."
Hierdie situasie kan lei tot 'n drastiese styging in die koste van vervoer weens 'n afname in die beskikbaarheid van vragmotors. 'n Direkteur van een van die grootste vervoermaatskappye in die land het woedend gereageer op navrae van Landbouweekblad oor versekeringspremies en of dit 'n uitwerking op vervoerkoste aan boere sou hê.
"Uiteraard gaan die versekeringspremies styg. Dis onmoontlik dat premies dieselfde gaan bly, terwyl die eise groter raak en toeneem in getalle. Dit gaan te duur word om vragmotors te vervang en op die pad te hou, want buiten die versekeringspremies wat sal styg, word bande, brandstof en lone voortdurend duurder.
"Die onsekerheid en hoë risiko wat hierdie situasie bring, is werklik nie wat die Suid-Afrikaanse ekonomie nou nodig het nie. Dit wil voorkom asof die regering die situasie ook nie as baie ernstig beskou nie. Die regering besef nie die logistieke stelsel van die land is die are wat bloed na die ekonomie toe pomp nie. Dit moet vir alle betrokke staatsdepartemente 'n voorrangsaak wees om die vervoerstelsels te beskerm, in stand te hou en uit te bou. Soos dit tans aangaan, peil ons op 'n chaos af. En vinnig ook."
Sasria bied beskerming
Die skade wat gely word tydens openbare geweld word deur die Suid-Afrikaanse spesiale risiko-versekeringsagentskap (Sasria) gedek. Volgens die Sasria-beleid word alle polishouers wat as deel van hul normale versekering Sasria-dekking uitgeneem het, beskerm. As besighede dus skade ly weens oproer, terrorisme of stakings, kan hulle 'n eis aan Sasria rig deur hul versekeraar.
Sasria wil nie bekend maak hoeveel eise hy reeds ontvang het weens die aanvalle op vragmotors of hoeveel sulke eise reeds uitbetaal is nie. Volgens 'n woordvoerder moet Sasria sy voorlopige resultate vir 2020 aan die parlement voorlê en daarna sal die syfer bekend gemaak kan word.
Die Sasria-beleid maak voorsiening vir die verhoging van premies op grond van swak prestasie van die sake-eenheid ter sprake, om die belange van Sasria en die polishouers te balanseer of wanneer die aannames waarop die premies gegrond was, gemanifesteer het. Die beleid vereis dat Sasria polishouers vroegtydig inlig van die hersiening van premies en dat daar genoegsame tyd gegun word vir polishouers om die hersiene premie te aanvaar of nie.
Sasria het nie gereageer op die vraag of 'n verhoging in versekeringspremies vir vervoermaatskappye oorweeg word nie.